Die doel van die liefde is om dit te deel...
Ons tema vir die afgelope Valentynsweeks was Helpmekaar is lief vir die gemeenskap.
Om daad by die woord te voeg, het ons elke dag van die week vir 'n ander instansie bederfpakkies ingesamel – pasiënte in hospitale, kinderhuise, ouetehuise en laaste, maar vir seker nie die minste nie, mediese personeel.
André van Graan (gr.11) het die onderstaande gedeelte vanoggend met die leerders by aantree gedeel:
Toe die WGO 2020 verklaar het as Die jaar van die Verpleegster, het hulle nie geweet hoe ironies én profeties dit sou wees nie. Die Covid-19-virus het ons almal se lewens op sy kop kom draai, maar vir niemand is dit meer waar as vir ons gesondheidswerkers nie.
Ek dink dat tydens die tweede golf, of selfs vroeër vir party van ons, het Covid-statistieke stadig begin verander van blote syfers, na name en gesigte van mense wat ons ken. Daarom wil ons Helpies vandag ons hoede lig en hulde bring aan die gesondheidswerkers. Hulle het tydens hierdie pandemie hul tyd, gesondheid en veiligheid opgeoffer, deur nie net 'n gesondheidswerker te wees nie, maar ook vir elke eensame Covid-pasiënt, 'n vriend, familielid, dominee, berader en soms selfs iemand wat na jou laaste fluister op aarde geluister het.
Ek voeg ons stemme by dié van Zweli Mkize: "I pay tribute to all healthcare workers who have shone a light of hope and excellence during the most challenging eras in the history of humanity."
2020 was voorwaar Die jaar van die Gesondheidswerker. Ons wens vir julle krag, uithouvemoë en hoop toe vir 2021.
Baie dankie dat julle elke dag julle gesinne verlaat het, om na ons gesinne om te sien.
Die gr.8's sou nie op Dinsdag, 16 Februarie saam met die res van die skool termyntoetse geskryf het in toetsperiode nie, omdat hulle op die Paratuskamp sou wees. Aangesien hierdie kamp uitgestel is, sal die Graad 8's hul FW-klastoets (wat vir Vrydag 19 Februarie geskeduleer was) in die toetsperiode op Dinsdag, 16 Februarie skryf.
Geen kontant in die hand
Ons herinner u net weer dat Helpmekaar Kollege vanaf 1 Februarie 2019 geen kontant meer by ons snoepie aanvaar nie – leerders kan slegs met hul snoepiekaarte aankope doen.
Kliek op die meegaande skakel vir 'n volledige verduideliking.
Wat moet 'n nuwe ouer doen om hul kind se kaart te aktiveer?
Registreer u rekening by ALLXS via hul webwerf. Gebruik ouer se e-posadres.
Koppel jou kind/ers se snoepiekaart aan die rekening wat u geskep het.
Plaas gelde oor op die kaart via 'n elektroniese oorplasing in ALLXS se bankrekening (onthou dat jou oorbetaling nie dadelik in hul bankrekening sal reflekteer nie – laat ten minste 2 werksdae hiervoor toe).
Maak seker dat die gelde direk in jou kind se rekening betaal word (hul rekeningnommer verskyn langs hul name op die ALLXS-stelsel). U kan byvoorbeeld weekliks, maandeliks of kwartaalliks geld oorplaas en 'n daaglikse limiet stel.
NB: moet asseblief nie die geld in die skool se bankrekening betaal nie
Navrae kan per e-pos aan Judith Dannhauser gerig word: judith.dannhauser@helpmekaar.co.za
F-R-A-N-S = Frans
Die graad 11-Fransleerders neem weer deel aan die Africa Spelling Bee-kompetisie.
Twee jaar gelede het Justin Kruger en Christian van Zyl na die finale rondte deurgedring. Ons leer hard aan die eerste rondte se woorde en sien uit na die volgende uitdunne op Vrydag, 19de Februarie.
Aanskuif van Akademiese Prysuitdeling
Daar is twee moontlike datums waarop die Akademiese Prysuitdeling (gr. 9-12) gaan plaasvind: 23 Februarie of 25 Februarie. Ons sal al die nodige inligting onmiddellik aan u stuur, sodra die datum bevestig is.
Pedri op pad na Egipte
Baie geluk aan Pedri Crause (gr.12) wat verkies is tot die SA-span wat 2-6 Maart gaan deelneem aan die African Road Cycling and Time Trial Championships in Egipte. Mag die wind altyd van agter wees en jou paaie gelyk…
Op Sondag, 21 Februarie word daar 'n Noodhulp Vlak 1-kursus by die skool aangebied van 08:00-15:00. Koste beloop R380 per leerder.
Indien u kind graag so 'n kursus wil voltooi, kan u vir juf. Gizelle van der Westhuizen kontak.
Ons wil Helpies deur 'n ring kan trek
Een van die belangrike lewensvaardighede wat ons by ons kinders wil kweek, is dat die volg van sekere reëls en beleide 'n vorm van respek en goeie karakter is – daarom is dit belangrik dat hulle daagliks die korrekte skooldrag dra en algemene netheid toepas.
Woensdagoggend, 17 Februarie sal daar tydens aantree 'n algemene inspeksie wees t.o.v. hare, skooldrag en algemene voorkoms.
Indien 'n leerder nie voldoen aan die Helpmekaar-protokol t.o.v. bogenoemde nie, mag ons u skakel om u kind te kom haal by die skool en toe te sien dat hy/sy die nodige prosedures volg, hetsy dit 'n haarafspraak of aankoop/aantrek van die korrekte kledingstuk is.
Indien u twyfel, lees gerus weer deur die Gedragskode
Maandag is me-time!
Ons hoop dat elke Helpie Maandagoggend bietjie later as gewoonlik kan inlê en deur die loop van die dag iets sielsverkwikkend kan doen.
Ons sien mekaar weer Dinsdagoggend, 16 Februarie om 07:30 by die skool.
Is jy al deel hiervan?
Ons wil graag ons ouers en oud-Helpies die geleentheid gee om hul dienste te bemark!
Omdat ons sosiale media-platforms maandeliks 30 000 – 80 000 mense bereik, bied dit ons die gulde geleentheid om die Helpie-familie bewus te maak van mekaar se dienste.
Ons gaan 'n webtuiste stig: Helpmekaar Geelbladsye
Daar sal verskillende kategorieë wees waarop mense kan klik en u besigheid se naam, webtuiste, kontakbesonderhede en dorp/ligging sal dan hier verskyn – so HELP ons MEKAAR, deur seker te maak dat ons eie gemeenskap mekaar ondersteun.
Dit gaan u slegs R300 per maand kos (eenmalig betaalbaar vir 'n jaar) om u besigheid op hierdie webblad te laat verskyn.
Hoe benut ek hierdie geleentheid?
1. Betaal die jaarlikse premie van R3600
Rekeningnommer: 406 683 1879
NB: Gebruik as verwysing: Geelbladsye
2. Stuur 'n e-pos met die onderstaande inligting na:
beskrywing van u diens
webwerf-adres en/of kontaknommer
Sodra die bogenoemde inligting ontvang word, verskyn u besonderhede vanaf die eerste van die daaropvolgende maand (vir die volgende 12 maande) op die webwerf.
Ons gaan live op 1 Maart!
Die link na hierdie webtuiste word dan op ons skool se sosiale media-platforms, ons webwerf, ons nuusbriewe en op ons alumnet-webblad geplaas.